REPUBLIKA SRBIJA

NARODNA SKUPŠTINA

Odbor za prava deteta

23 Broj 06-2/278-21

2. jul 2021. godine

B e o g r a d

Z A P I S N I K

PETE SEDNICE ODBORA ZA PRAVA DETETA

ODRŽANE 30. JUNA 2021. GODINE

Sednica je počela u 13,10 časova.

Sednicom je predsedavao Ivica Dačić, predsednik Narodne skupštine i predsednik Odbora za prava deteta.

Sednici su prisustvovali članovi Odbora: akademik Muamer Zukorlić, potpredsednik Narodne skupštine, Jelena Mijatović, zamenik predsednika Odbora, Jelena Obradović, Nataša Ivanović, Dubravka Filipovski, Milanka Jevtović Vukojičić, Milijana Sakić, Ilija Životić i Zagorka Aleksić.

Sednici su prisustvovali zamenici odsutnih članova Odbora: Vesna Stambolić (Nikola Lazić, član), Dragana Branković Minčić (Milija Miletić, član), Rajka Matović (Misala Pramenković, član), dr Vesna Ivković (prof. dr Aleksandra Pavlović Marković, član), dr Emeše Uri (Rozalija Ekres, član) i Branimir Jovanović (Danijela Veljović, član)

Sednici Odbora nisu prisustvovali: dr Vladimir Orlić, Stefan Krkobabić, Radovan Tvrdišić, Marija Jevđić i Elvira Kovač, potpredsednici Narodne skupštine, kao ni sledeći članovi Odbora: Jelisaveta Veljković i Mirsad Hodžić, niti njihovi zamenici.

Sednici su prisustvovali predstavnici Ministarstva za brigu o porodici i demografiju i to: Milka Milovanović Minić, državni sekretar ministarstva i Mirjana Vračević, šef kabineta ministra za brigu o porodici i demografiju, kao i prof. dr Slavica Đukić Dejanović, specijalni savetnik predsednika Vlade za implementaciju Ciljeva održivog razvoja Agende 2030, član Saveta za prava deteta i predsednik Upravnog odbora Projekta „Podsticajno roditeljstvo kroz igru“.

Na predlog predsednika Odbora, jednoglasno (16 glasova „za“) je usvojen sledeći:

D n e v n i r e d:

1. Obeležavanje meseca roditeljstva.

**Prva tačka dnevnog reda -** Obeležavanje meseca roditeljstva.

U diskusiji su učestvovali članovi i zamenici članova Odbora: Ivica Dačić, predsednik Odbora, akademik Muamer Zukorlić, potpredsednik Narodne skupštine i član Odbora, Dubravka Filipovski, Zagorka Aleksić, Ilija Životić, Milanka Jevtović Vukojičić, Jelena Obradović, članovi Odbora i Vesna Stambolić i dr Vesna Ivković, zamenici člana Odbora, kao i Milka Milovanović Minić, državni sekretar Ministarstva za brigu o porodici i demografiju i prof. dr Slavica Đukić Dejanović, specijalni savetnik predsednika Vlade za implementaciju Ciljeva održivog razvoja Agende 2030.

Predsednik Odbora je, na samom početku, izrazio zadovoljstvo što je sednica Odbora za prava deteta posvećena obeležavanju juna - meseca roditeljstva, istakavši da mesec roditeljstva počinje 1. juna i da se taj datum obeležava kao Međunarodni dan roditelja, kao i da na ovaj isti datum mnoge države sveta obeležavaju i Dan dece. Podsetio je prisutne da je Međunarodni dan roditelja ustanovljen 2012. godine, Rezolucijom Generalne skupštine Ujedinjenih nacija, uz znak zahvalnosti roditeljima širom sveta za njihovu nesebičnu posvećenost deci i brigu o njima, kao i da se ovom Rezolucijom u prvi plan stavlja odrastanje deteta u porodičnom okruženju u kojem se neguju ljubav i razumevanje. Pored toga, predsednik Odbora je pomenuo i da Konvencija Ujedinjenih nacija o pravima deteta priznaje princip da roditelji imaju zajedničku odgovornost u podizanju i razvoju deteta i da je njihovo pravo i dužnost da se staraju o detetu, kao i da se u Konvenciji ističe da je upravo porodična sredina ta koja obezbeđuje najbolju zaštitu i negu deteta i predstavlja važan garant ostvarivanja prava deteta, te da je odgovornost države da podrži roditelje i porodice u ispunjavanju svoje dužnosti prema deci. Predsednik je izneo konstataciju da briga o zdravlju populacije upravo počinje brigom o roditeljima koji imaju odlučujući uticaj na razvoj dece, zdravlje i uspeh budućih generacija, te da je neophodno ojačati porodicu i podržati roditelje u njihovoj glavnoj ulozi, a to je da budu dobri roditelji svojoj deci. Obraćajući se prisutnima, predsednik je naglasio da je zajednički zadatak svih da se omogući stvaranje najpodsticajnijeg okruženja koje će doprineti da što više roditelja u našoj zemlji ostvari preduslove za stvaranje čvrstih temelja koji će stvoriti zdravu porodičnu atmosferu za rast i razvoje dece. S tim u vezi, ukazao je na neophodnost da se državne politike, posebno one koje se odnose na socijalnu zaštitu, zdravstveni sistem, prosvetu i obrazovanje, kreiraju na način da osnaže roditeljstvo i omoguće podržavajuće okruženje za porodice sa decom. Takođe je istakao važnost podrške roditeljima u periodu ranog uzrasta dece, kroz unapređenje intersektorske podrške roditeljstvu, uz poseban osvrt na lokalne samouprave, što je prepoznato kao efikasan put koji vodi smanjivanju socijalnih nejednakosti i održivog razvoja društva. Naime, posebno je naglasio da Odbor prvi put obeležava jun kao mesec roditeljstva, kako bi se skrenula pažnja javnosti na potrebe roditelja i iskoristio priliku da dodatno istakne da se u junu, u mesecu roditeljstva, na dnevnom redu sednice Narodne skupštine razmatrao Predlog zakona o izmenama i dopunama zakona o finansijskoj podršci porodici sa decom, čije se usvajanje očekuje, kao i da je ovaj Predlog zakona bio predmet razmatranja i na sednici Odbora. Na kraju, predsednik Odbora je istakao važnost podizanja svesti o značaju uloge roditelja u životu i razvoju dece i izrazio nameru da se sa ove sednice pošalje jasna poruka o podjednakoj važnosti zadovoljavanja potreba i dobrobiti roditelja i dece.

U uvodnom izlaganju, ispred Ministarstva za brigu o porodici i demografiju, obratila se Milka Milovanović Minić, državni sekretar ministarstva, kao i prof. dr Slavica Đukić Dejanović, specijalni savetnik predsednika Vlade i predsednik Upravnog odbora Projekta „Podsticajno roditeljstvo kroz igru“.

Na početku uvodnog obraćanja Milka Milovanović Minić se zahvalila predsedniku i članovima Odbora što su prepoznali značaj zajedničkog angažovanja na unapređenju brige o roditeljima i što su ovu posebnu sednicu Odbora posvetili mesecu roditeljstva. Napomenula je da UNICEF, već treću godinu za redom, na globalnom nivou, obeležava mesec roditeljstva, te da je ove godine postavljeno kao cilj podizanje svesti o važnosti očuvanja mentalnog zdravlja i snage roditelja i staratelja. Informisala je prisutne da Ministarstvo koordinira radom Projekta „Podsticajno roditeljstvo“, koji sprovoditi UNICEF u Republici Srbiji uz podršku Vlade Republike Srbije i LEGO Fondacije od 2019. godine i da je planirano da se implementacione aktivnosti sprovode do 2024. godine. Pojasnila je da su ciljna grupa projekta deca uzrasta od nula do šest godina i njihovi roditelji, odnosno staratelji, a da je obuhvat za Republiku Srbiju ukupno 60 hiljada porodica u 33 opštine, kao i da se aktivnosti sprovede u pet gradova, i to: u Nišu, Novom Sadu, Novom Pazaru, Boru, Vranju i beogradskoj opštini Palilula. Naglasila je da projekat „Podsticajno roditeljstvo“, ima za cilj da ojača mrežu integrisane podrške u oblasti ranog razvoja dece kroz unapređenje kvaliteta usluga podrške deci u ranom uzrastu, njihovim roditeljima, kao i njihovim starateljima. Objasnila je da je Ministarstvo za brigu o porodici i demografiju iniciralo konstituisanje Nacionalnog upravnog odbora Projekta, kao intersektorskog tela, u čijem radu učestvuju predstavnici Ministarstva prosvete, nauke i tehnološkog razvoja, Ministarstva zdravlja, Ministarstva za rad, zapošljavanje, boračka i socijalna pitanja, Ministarstva za državnu upravu i lokalnu samoupravu i Stalne konferencije gradova i opština. S tim u vezi, posebno je naglasila da Ministarstvo, uz veliku pomoć i podršku predsednice Upravnog odbora projekta i specijalne savetnice predsednika Vlade, gospođe Slavice Đukić Dejanović, podržava rad nacionalnog intersektorskog tela koje uključuje sva pomenuta relevantna ministarstva i prati uvođenje Programa podrške roditeljstva u šest opština i gradova, kroz tri sektora: zdravlje, obrazovanje, socijalnu zaštitu i kroz politike i budžete jedinica lokalnih samouprava. Pored ostalog, najavila je da će, 2. jula 2021. godine, u okviru meseca roditeljstva, predstavnici Ministarstva, UNICEF-a i Odbora za prava deteta obići Novi Pazar i razgovarati o prvim utiscima i rezultatima realizovanih projektnih aktivnosti sa predstavnicima gradske uprave i praktičarima u oblasti ranog razvoja i sistema zdravlja, obrazovanja i socijalne zaštite, sa roditeljima, kao i sa predstavnicima organizacija civilnog društva. Naglasila je da je period ranog razvoja period neograničenih mogućnosti za svako dete i da uz adekvatan podsticaj, zaštićeno zdravlje, dobru ishranu, kvalitetne i podsticajne odnose sa roditeljima i starateljima, dostupne prilike za učenje kroz igru i istraživanje, svako dete može da dosegne svoj maksimalni razvojni potencijal. Pored toga, iznela je podatak da nauka u oblasti ranog razvoja ima dokaze o uticaju okruženja na razvoj mozga malog deteta, kao i o tome koliko kreiranjem stimulativnih uslova za rast i razvoj može da se utiče na sudbinu svakog pojedinačnog deteta, celih generacija i društva u celini, dodajući da su politike ranog razvoja najdelotvornije politike za smanjenje socijalnih nejednakosti, za prevenciju različitih oblika nasilja, ali i za održivi razvoj. Naime, izrazila je zadovoljstvo činjenicom da je Ministarstvo potpuno okrenuto agendi da se ulaganjem u dobrobit roditelja, njihovo emocionalno blagostanje i roditeljske kompetencije, zapravo ulaže u razvoj porodice, uz konstataciju da je ključno da podrška roditeljima bude ugrađena u sistemska rešenja, da bude standardizovana i da dosegne svako dete, a posebno decu iz ranjivih populacionih grupa. Napominjući da je briga za dobrobit dece, kroz podršku roditeljstva, apsolutno intersektorska tema,naglasila jeda svi sistemi na koje se roditelj oslanja na putu odrastanja i svog roditeljstva, treba da prioritetizuju rad sa roditeljima i podršku roditeljima i to od porodilišta, preko patronažne službe, pedijatrijske službe, pa sve do sistema socijalne zaštite na koje se pojedini roditelji posebno oslanjaju u izazovima roditeljstva, kada su u pitanju deca sa određenim poteškoćama u razvoju, uz napomenu da svi ovi sistemi treba da budu osposobljeni i da pruže podršku i savete roditeljima. Na kraju, državni sekretar ministarstva je pozvala Odbor, da svi zajednički uzmu aktivno učešće u afirmaciji roditeljstva, kao stila života, u kojem dete nije objekat vaspitanja, već partner svojih roditelja u učenju, igri i u životu.

Potom se Odboru obratila prof. dr Slavica Đukić Dejanović, specijalni savetnik predsednika Vlade i predsednik Upravnog odbora Projekta „Podsticajno roditeljstvo kroz igru“.

Govoreći o važnosti srećnog detinjstva i velikog značaja koji period detinjstva ima na celokupni kasniji život deteta i njegove mogućnosti da se u kasnijem životu izbori sa različitim poteškoćama, prof. dr Slavica Đukić Dejanović se osvrnula na činjenicu da UNICEF već treću godinu, na globalnom nivou, obeležava mesec roditeljstva, kao izraz dubokog poštovanja prema onoj generaciji koja će jednog dana biti nosilac društva, odnosno prema generaciji naše dece. Takođe je naglasila značaj ranog psihomotornog razvoja, navodeći da prvi dani dečijeg života, od momenta začeća ploda pa do četvrte godine sudbinski određuju bihijevoralni psihološki aspekt, odnosno potencijale koje jedno dete ima. Izrazila je zadovoljstvo zbog uključivanja Odbora za prava deteta u obeležavanje ovog izuzetno značajanog meseca, koji podseća sve roditelje i staratelje koliko je njihova uloga bitna. Pored toga, istakla je važnost što se ove godine u fokus obeležavanja meseca roditeljstva stavilo težište na mentalno zdravlje roditelja i to prevashodno zbog situacije sa pandemijom, uz napomenu da niko nije bio opterećeniji, niti je doživeo više anksioznosti nego roditelji koji su trebali da usklade svoje roditeljske obaveze sa profesionalnim, kao i dodatnim obavezama prema svojim starijim roditeljima koje su proistekle iz novonastalih okolnosti pandemije. Uvažavajući značaj Odbor za prava deteta, kao i Saveta za prava deteta, kao savetodavnog tela Vlade, iznela je nekoliko statističkih podataka sa ciljem davanja određenih smernica za to šta bi se moglo u ovoj oblasti uraditi, kako u okviru nadležnosti Narodne skupštine, tako i onoga šta bi Savet za prava deteta mogao sugerirati Vladi. Pored ostalog, upoznala je Odbor i sa podatkom da na uzrastu od dve do četiri godine, svako drugo dete ima izostanak i lišeno je uloge oca u igri i vaspitanju, što ukazuje da trendovi moraju biti partnerstvo u odnosu prema deci i njihovom odgoju i da je to jedan od zadataka na kome se mora raditi. Posebno je naglasila i iznela činjenicu da su roditelji deklarativno protiv fizičko kažnjavanje dece, ali da analize pokazuju da je svako treće dete, uzrasta od tri i četiri godine, fizički kažnjavano. Pored toga, pomenula je i rezultate jedne analize koju je UNICEF uradio 2019. godine, a tiče se nivoa dostupnosti znanja dece iz siromašnih porodica, gde je ustanovljeno da 50% te dece nema pristup knjigama na uzrastu od pet godina. Osvrnula se i na činjenicu da rani razvojni period u pogledu psihomotornog razvoja i otkrivanje eventualnih rizika u tom periodu kod 70% dece daje povoljne rezultate i istakla značaj detekcije u ranom periodu bilo kog razvojnog poremećaja na psihološkom ili fizičkom planu. S tim u vezi, iznela je podatak da će 70% te dece apsolutno neometano ići u dalje etape života, dok će 20% dece morati da budu podvrgnuti određenim dijagnostičkim, terapeutskim i rehabilitacionim procedurama. Na kraju je posebno naglasila da se ove godine mesec roditeljstva realizuje u Republici Srbiji kroz projekat UNICEF-a, Vlada Republike Srbije i Lego fondacija, brojnim aktivnostima i sa tendencijom da se napravi model za valjano roditeljstvo u šest gradova i to: u Beogradu, Novom Pazaru, Kragujevcu, Boru, Vranju i Novom Sadu, gde se zapravo prave modeli za valjano roditeljstvo uz poštovanje kulturoloških razlika u različitim sredinama, koji će se ponuditi velikom broju opština i jedinica lokalne samouprave širom Republike Srbije. Na kraju svog uvodnog izlaganja, prof. dr Slavica Đukić Dejanović se osvrnula na pitanje važnosti kako zakonodavne, tako i nadzorne funkice Narodne skupštine i Odbora za prava deteta, smatrajući je izuzetno značajnom, posebno u ovom mesecu roditeljstva i poželela narodnim poslanicima i članovima Odbora da nastave sa kvalitetnim i dobrim poslom koji obavljaju.

 U toku diskusije, članovi i zamenici članova Odbora su pozdravili podrobno izlaganje uvodničara, kao i važnost samih podataka koje su tom prilikom prezentovani. Pored iznetih podataka dobijenih na osnovu naučno-psiholoških istraživanja, tokom diskusije je pomenut i značaj teološko-psiholoških istraživanja dece na ranom uzrasta, kao i korelacija podataka dobijenih na osnovu oba istraživanja. Naime, izneta su zapažanja da se karakter deteta formira do sedme godine života, a da potom sledi obrazovna i kulturna nadgradnja, ali da se glavni elementi konstrukcije ličnosti zaokružuju do detetove sedme godine, kao i da je uočeno postojanje većeg vaspitnog efekatka na dete kroz implicitan vaspitni uticaj, nego eksplicitan uticaj (koji se primenjuje u svrhu usvojanja željenih vrednosti, znanja i ponašanja od strane deteta), kao i da je ambijent u kome dete živi, do svoje sedme godine, od presudne važnosti i značajno utiče za razvoj deteta. Pored navedenog, tokom diskusije su izneti predlozi da se uspostavi tradicija obeležavanja Meseca roditeljstva i da se njegovo obeležavanje nastavi ne samo svake godine tokom juna meseca, nego da se ova tema roditeljstva afirmiše u toku cele godine, kao što je urađeno i ostvareno na temu borbe protiv nasilja nad ženama i decom. Pozdravljeno je što je UNICEF-ov projekat stavio fokus na mentalno zdravlje roditelja i partnerstvo između roditelja i dece, sa predlogom da se u budućnosti organizuju slični projekti, u kojima bi se fokus stavio na podršku mladim roditeljima, ali uz obuhvatanje što više lokalnih samouprava. U diskusiji je pomenuto da pored fokusa na decu mlađeg uzrasta, tačnije predškolskog uzrasta, treba obratiti pažnju i osvestiti važnost i probleme dece školskog uzrastata, pogotovo nižih razreda, kao takođe izuzetno važnog formativnog perioda u razvoju svakog deteta, uz poseban osvrt na problem prisustva vršnjačkog nasilja u nižim razredima osnovnih škola.

Prof. dr Slavica Đukić Dejanović je odgovarajući na pitanje šta predstavnici institucija mogu konkretno da pomognu po pitanju vršnjačkog nasilja, informisala Odbor da su urađene analize i da je ustanovljeno da se ličnost nasilnika formira do sedme godine života, posebno od treće do sedme, kada se dete identifikuje sa modelima iz svoje sredine, te da se iz tih razloga smatra da je upravo u tom periodu rad sa decom u prevenciji nasilja i uličnih situacija i uopšte jedne održivosti i stalnosti kvaliteta kod dece izuzetno značajan. Takođe je objasnila da je pomenuti LEGO projekat prepoznao važnost uočavanja uzročnika, odnosno uzroka problema u ponašanju dece u osnovnoj i srednjoj školi, uz konstataciju da su se spustile starosne granice agresivnosti koje deca ispoljavaju, ali da potencijalne nasilnike treba identifikovati na ranom uzrastu, uzimajući u obzir da se poremećaj ličnosti i ličnost agresora formira upravo u ranom uzrastu. Uz to je posebno naglasila da je LEGO projekat usmeren i koncipiran na taj način da objedini tri međusektorska zajedništva i to zdravlje, obrazovanje i socijalnu zaštitu, polazeći od činjenice da svako dete koje se rodi biva obuhvaćeno ovim trima sistemima, a na način da se edukuju vaspitačice u predškolskim ustanovama, socijalne radnice u centrima za socijalni rad i patronažne sestre. Pored navedenog, a polazeći od projekta „Podsticajno roditeljstvo kroz igru“, objasnila je da podsticajno roditeljstva znači da treba podsticati pozitivne osobine sopstvenog deteta, a inhibirati i tražiti pomoć za one koje to nisu.

Tokom diskusije, od strane članova i zamenika članova Odbora, izneta je sugestaja da bi Ministarstvo za brigu o porodici i demografiju i Ministarstvo prosvete, nauke i tehnološkog razvoja mogli zajednički da se pozabave pitanjem poboljšanja efikasnosti procedura oko rešavanja vršnjačkog nasilja u školama. Pored toga, pomenuto je i postojanje rizika po decu, zbog potencijalnih štetnih uticaja društvenih mreža, kao i pitanje i problem porodica koje imaju decu sa posebnim potrebama, uz preporuku da se tim porodicama može dodatno pomoći i osnažiti ih uvođenjem dodatnih programa koji bi bili od pomoći roditeljima dece sa posebnim potrebema. Posebno je skrenuta pažnja na postojanje različitih oblika nasilja pored vršnjačkog nasilja i nasilja putem interneta, poput oblika postojanja nasilja koje ne sadrži isključivo fizičko nasilje, nego se odnose na izopštavanje iz grupa. Naime, izopštavanje iz grupe je prepoznato, po saznanjima i iskustvima sa terena, kao trenutno jedno od najrasprostranjenijih vrsta nasilja (projekat za prevenciju vršnjačkog nasilja licenciran u Zavodu za unapređenje obrazovanja i vaspitanja, autora Ilija Životić, narodniog poslanika i člana Odbora za prava deteta, koji je namenjen za vaspitače u vrtićima i osnovnim školama od prvog do četvrtog razreda, kao i roditeljima). Oslanjajući se na podatke dobijene iz praktične primene projekata za prevenciju vršnjačkog nasilja, uočeno je izuzetno slabo interesovanje i učešće roditelja i istaknuto da treba staviti akcernat na motivisanje roditelja i njihovom osveštavanju o značaju njihove uloge u detektovanju i rešavanju problema vršnjačkog nasilja kod svoje dece. Takođe, tokom diskusije je od strane članova Odbora izraženo zadovoljstvo što se prvi put obeležava jun - mesec roditeljstva, kao i činjenica da je 60 hiljada porodica u Republici Srbiji obuhvaćeno projektom u okviru kojeg se radi na tri vrlo važne oblasti koje su od suštinskog značaja za roditeljstvo, ali i za rani razvoj deteta, a to su i zdravlje, obrazovanje i socijalna zaštita, uz konstataciju da se samo u multisektorskoj saradnji i u korelaciji ova tri sistema može na adekvatan način izvršiti podsticaj na roditelje da blagovremeno prepoznaju potrebe deteta i da pruže adekvatnu pomoć i podršku u zadovoljavanju detetovih potreba. Takođe, bilo je i reči da je uzrast od nula do šest godina najznačajniji za celokupan razvoj deteta iz razloga što dete obrasce porodičnog vaspitanja i ponašanja usvaja prvenstveno od svojih roditelja i ukućana i te obrasce ponašanja prenosi kasnije i u svoju porodici. Istaknuto je da je roditeljstvo jedan od najodgovornijih dužnosti i obaveza i da bi bilo poželjno da što više roditelja prođe kroz određene programe pripreme i obuke kako bi znali da prepoznaju poteškoće i probleme kod dece. S tim u vezi, kao jedan od bitnih alata u podršci roditeljima prepoznate su upravo škole za roditelje, ali i rad sa mladima kao i sa mladim bračnim parovimaa koji nameravaju da postanu roditelji, uz konstataciju da je uočena manjkavost što se svi programi koji se odnose na škole za roditelje kod nas slabo potenciraju i afirmišu.

 Milka Milovanović Minić, državni sekretar ministarstva, je informisala Odbor o tome da je Ministarstvo za brgu o porodici i demografiju predlagač Zakona o izmena i dopuna Porodičnog zakona i da se očekuje izmena mnogih odredbi zakona, između ostalog i uvođenje potpune zabrane fizičkog kažnjavanja dece. Posebno je stavila akcenat na to da sama odredba zabrane fizičkog kažnjavanja nije represivna pravna norma, već podrazumeva kontinuiran rad sa roditeljima, odnosno aktivan rad sa roditeljima kroz savetovališta u cilju podsticanja i razvijanja nenasilnih stilova vaspitanja i afirmacije pozitivnog roditeljstva. Pored toga, ispred Ministarstva je najavljena saradnja sa UNICEF-om po pitanju sprovođenja analize resursa u zajednici, tačnije analize resursa u 80 dnevnih boravaka i 40 savetovališta za brak širom Republike Srbije, sa nadom da će rezultati ovog istraživanja u značajnoj meri biti podrška implementaciji Programa „Podsticajnog roditeljstva“. Pored toga, Odbor je informisan i o tom da je ministarstvo planiralo obilazak 150 lokalnih samouprava kako bi se sagledale prilike na terenu i uočili efikasni načini unapređenja demografska slike Republike Srbije, naglašavajući da je briga o roditeljima prepoznata kao temelj jedne dugoročne i kvalitetne demografske politike.

U toku diskusije posebno je stavljen akcenat na to da su deca, kao i demografska slika zemlje strateško opredeljenje Republike Srbije, naglašavajući da je ulaganje u decu ulaganje u budućnost. Pored toga, bilo je i reči da je u predhodnom periodu dosta učinjeno na nivou lokalnih samouprava (npr: opštine Knić, veliki doprinos nekadašnjeg resora za demografiju i populacionu politiku, na čelu sa prof. dr Slavicom Đukić Dejanović što je rezultiralo povećanjem broja novorođenih beba na teritoriji opštine Knić, velikim napretkom po pitanju obrazovanja dece, kao i osnivanjem savetovalištva za mlade i za roditelje). Takođe, uočeno je da su dosadašnje mere koje su sprovođene na lokalnom nivou, kroz razne vidove populacione politike i politike demografije, izuzetno značajne za manje sredine i da je ulaganje u sela i u manje lokalne sredine od izuzetne važnosti za očuvanje stanovništva u seoskim i malim sredinama. S tim u vezi, izneta je sugeristija i predloženo je da sve što se trenutno realizuje u okviru LEGO projekta u velikim gradovima, bude isto dostupno i omogućeno u manjim lokalnim sredinama.

Govoreći o problemu vršnjačkog nasilja i nasilja u porodici, tokom diskusije je uočen problem koji je vidljiv u manjim lokalnim sredinama, gde se stanovništvo teško odlučuju da nasilje prijave iz razloga što se ljudi međusobno poznaju. Polazeći od toga, iznet je predlog da se na nivou ministarstva pokrene i afirmiše model međusektorske saradnje koji bi lokalne samouprave preuzele, a na način da se osnuje savet koji bi u pomenutim slučajevima reagovao i prijavljivao nasilje i omogućavao time da deca i u manjim sredinama imaju adekvatnu zaštitu od svakog oblika zlostavljanja. Takođe, istaknuta je neophodnost intersektorske saradnje u lokalnim samoupravama, sa ciljem što većeg motivisanja roditelja, budućih roditelji, kao i posvećivanja dodatne pažnje omladini u savetovalištima za omladinu, a u svrhu podizanja svesti i edukacije budućih roditelja i omladine o važnosti roditeljstva i njegovog presudnog uticaja na razvoj i celokupan život deteta. U vezi sa gore pomenutim, ispred Ministarstva za brigu o porodici i demografiju je naglašeno da su kancelarije za mlade na nivou lokalnih samouprava značajni resursi upravo za podizanje svesti mladih o značaju i prevenciji bolesti koje utiču na reproduktivno zdravlje, ali i uopšte hrabrenje mladih ljudi da što pre stupaju u bračne zajednice i da rađaju decu, a uz snažnu podršku koje Ministarstvo daje u programu „Srbija 2025“, kojim se kroz poboljšanje prilika za život na lokalu podržava i osnažuje razvoj lokalnih samouprava.

Tokom diskusije predsednik Odbora je posebno stavio akcenat na prisutan problem odsustva očeva u podizanju dece, što se odražava na roditeljstvo u celini, ali takođe prepoznajući i dodatne potrebe i probleme kategorije dece sa posebnim potrebama, kao i dece koja imaju neku bolest. Govoreći u tom pravcu, predsednik je naglasio da treba videti koje konkretne korake treba preduzeti i šta bi trebalo izmeniti u okviru postojećih zakonskih rešenja, pa je s tim u vezi pozvao da se ispred Odbora izađe sa određenim konkretnim predlozima. Pored toga, predsednik je iskoristio priliku da skrene pažnju Ministarstvu na konkretan slučaj, koji je bio i predmet medijskog interesovanja, a tiče se dodeljivanja starateljstva za dete u Rakovici i istakao da je prvenstveno trebalo voditi računa o interesu samog deteta, na šta je odgovoreno da Ministarstvo prati slučaj od početka i da je sprovedena kontrola nad stručnim radom, u oblasti porodično pravne zaštite, kontrola nad stručnim radom i stručnim procedurama u Centru za socijalni rad, ali da nisu pronađena nikakva odstupanja, o čemu su obaveštene sve relevantne institucije, uz napomenu da Centar za socijalni rad daje mišljenje, ali da to mišljenje nije odlučujuće, iz razloga što sud ceni i druge dokaze u dokaznom postupku.

 Predsednik Odbora je, na kraju, zaključio da je ideal svih nas da deca ostvaruju svoja prava u harmoničnom i podsticajnom porodičnom okruženju u čijem ostvarivanju roditelji imaju ključnu ulogu i da će u tom smislu Odbor za prava deteta nastaviti sa aktivnostima usmerenim na dodatno unapređenje prava dece, sa posebnim osvrtom na kontinuiranu i potpunu posvećenost zaštiti prava dece, roditelja i porodice uopšte, uz sugestiju da se na nivou Odbora pokrenu inicijative u cilju konkretnijeg sagledavanja i donošenja rešenja u ovoj oblasti.

Sednica je završena u 14,15 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

 SEKRETAR ODBORA PREDSEDNIK ODBORA

 Jelena Đorić Ivica Dačić